text: [{"text_idx": "#000008", "text": "LELO kwatyipile kasha mutyipo kupwa kadi wealakanya kyowatyipile\u2019o? Ye mwatyipile mwana-mulume udi pa kifwatulo\u2019u, o mwanda udi na bulanda. Mwana-mulume\u2019u i Yefeta, mutyibi mukomokomo wa Isalela."}, {"text_idx": "#000010", "text": "Bantu abesa\u0304sa bilongwa bibi byobalongele. Abalombola kwisa\u0304sa na kushilula kuto\u0304ta monka Yehova. Penepo Yehova webakwasha monka."}, {"text_idx": "#000011", "text": "Ebiya bantu abatonge Yefeta mwanda wa kulwa na Bene Amona. Yefeta waabija Yehova amukwashe mu bulwi. Penepo watyipila Yehova mutyipo\u2019mba: \u2018Shi ukampe bushindan\u0303ani pa Bene Amona, muntu umbajinji ukalupuka mu njibo yami kwiya kuntundaila ponkajoka na bushindan\u0303ani, nkakupa\u2019ye.\u2019"}, {"text_idx": "#000012", "text": "Yehova waivwana mutyipo wa Yefeta, kadi wamukwasha atambule bushindan\u0303ani. Yefeta pa kujoka, uyukile muntu umbajinji watamba mu njibo yandi kwiya kumutundaila? I wandi mwana mwana-mukaji, ye wandi mwana umo kete. Yefeta kadila\u2019mba: \u2018Yo! yo! a mwanami! Ubaundetela bulanda bya malwa. Ino ndi mutyipile Yehova mutyipo, nkikokejapo kwalamuka.\u2019"}, {"text_idx": "#000013", "text": "Mwana\u0304 Yefeta pa kuyuka mutyipo wandi, nandi wakwatwa bidi bulanda. Mwanda usa kushiya shandi ne balunda nandi. Ino ukapityija mafuku a bu\u0304mi bwandi mu kwingidila Yehova ku tabenakulo mu Shilo. Penepo kasapwila shandi\u2019mba: \u2018Shi wi mutyipe mutyipo kudi Yehova, ufwaninwe kufikidija\u2019o.\u2019"}, {"text_idx": "#000014", "text": "Penepo mwana\u0304 Yefeta waenda ku Shilo, ne kupityija mafuku a bu\u0304mi bwandi wingidila Yehova mu tabenakulo yandi. Bana-bakaji Bene Isalela badi benda kukamupempula\u2019ko ne kusangala nandi pamo mafuku ana\u0301 mwaka ne mwaka. Bantu abasanswa mwana\u0304 Yefeta mwanda i mwingidi mulumbuluke wa Yehova."}]